وفاقی وزیر چوہدری سالک حسین سے مصر کے مفتی اعظم ڈاکٹر اعظم نذیر آیاد نے ملاقات کی۔ ملاقات کے دوران دنیا میں بڑھتی ہوئی مذہبی عدم برداشت، دہشت گردی، اور فرقہ واریت کے خاتمے کے لیے تجاویز پر تفصیلی تبادلہ خیال کیا گیا۔ اس موقع پر وفاقی وزیر چوہدری سالک حسین نے کہا کہ موجودہ حالات میں مسلم ممالک کے لیے مذہبی ہم آہنگی، رواداری اور وحدت کو فروغ دینا وقت کی اہم ضرورت ہے۔ انہوں نے کہا کہ دنیا میں قیامِ امن کے لیے مذاہب اور تہذیبوں کے درمیان مکالمہ ناگزیر ہے، کیونکہ برداشت اور احترام کا رویہ اسلامی تعلیمات کا لازمی جزو ہے۔ چوہدری سالک حسین نے زور دیا کہ اسلامی اقدار کی روشنی میں انتہا پسندی اور شدت پسندی کا خاتمہ ممکن ہے۔ملاقات میں پاکستان اور مصر کے مابین مذہبی ہم آہنگی کے فروغ اور انتہا پسندی کے خلاف تعاون بڑھانے پر اتفاق کیا گیا۔ دونوں رہنماؤں نے عالمی سطح پر امن و سکون کے قیام کے لیے مشترکہ کوششوں کی ضرورت پر زور دیا اور بین المذاہب ہم آہنگی کے فروغ کے لیے مزید اقدامات کرنے کے عزم کا اظہار کیا۔